정조 8년
甲辰二月初八日辰時。上御誠正閣。大臣備局堂上引見入侍時。右議政金熤。行知中樞府事具善復。行司直鄭尙淳。行副司直金魯鎭。吏曹判書徐有隣。仁陵君李在協。行副司直徐有慶。戶曹判書鄭一祥。禮曹判書嚴璹。兵曹判書李𡊠。行副司直李在簡。漢城判尹金履素。工曹判書趙時俊。知敦寧徐有寧。大司憲李亨逵。咸春君李昌運。行副司直徐有大。吏曹參判金夏材。漢城右尹蔡弘履。同敦寧金文淳。行左承旨徐有防。行都承旨沈豐之。執義李頤祥。掌令宋銓安鼎大。持平金寅燮洪聖淵。校理林濟遠。正言申耆。修撰李鼎運。右承旨柳誼。同副承旨金載瓚。假注書李敬五。事變假注書申大龜。記注官金健修金鳳顯。以次進伏訖。右議政金熤。藥房提調徐有隣。副提調沈豐之進前曰。春寒尙峭。日候不調。聖體。若何。上曰。一樣矣。熤等曰。王大妃殿氣候。若何。上曰。一樣矣。熤等曰。惠慶宮氣候。若何。上曰。一樣矣。熤曰。昨因災異。有賓對進定之命。責己之敎。求言之誠。藹然於絲綸之間。在廷群僚。孰不欽仰感歎。思所以對揚求助之至意乎。臣不敢以服制私義。偃便在家。趨走登筵。而第今朝象泮渙。民生顚連。重之以仁愛之天。警告非一。以其災則地動也。地屬陰。其應在下。苟究厥咎。咎在輔相。臣本愚庸譾劣。觸事憒憒。伴食中書。無一裨補。而亦忝於輔相之位。如是而尙何望災沴不至休祥日臻乎。目今弭災之急先務。無過輔相之得人。如臣無似。劃卽斥退。改卜賢德。與共天職。然後庶可爲轉災爲祥之實政。此是臣斷斷由中之懇。實非循例飭外之讓矣。上曰。此近應文。非卿之過。災不虛生。必有所召。苟求厥由。莫非予一人。不能仰格天心之致也。念予臨御以來。無一攸爲。國計民憂。憂虞鴻洞。以至仁愛之告。無歲無之。而至於今年。星文聘怪。曾未幾何。地災示警。仰觀俯察。予實反躬之不暇。在輔相何有。如有嘉猷之可輔不逮者。惟望諸臣之各敷意見焉。熤曰。反躬之敎。誠得當矣。然有所不然者。雖以堯舜文武之聖。何嘗獨自做治哉。必待輔相得人。上下交須而後。治道始成。今殿下雖獨勞於上。而在下之人。不能對揚聖德。而況又領相引疾。左相呈由。如臣無似。獨據此職。其所以輔聖治者何事。贊廟謨者何事也。今臣斥退之懇。亶出肝膈。實非應文矣。上曰。今若以堯舜文武之聖。引喩於今日。則予何敢擬議於堯舜之治哉。熤曰。臣雖惶恐。固知今日之治。果不及於堯舜文武之時遠矣。堯舜之時。猶爲致愼於置相。則況今艱虞之時。不擇乎輔相。而尙何望挽回世道。孚格天心乎。上曰。以予否德。遭此莫可爲之時。將何以着手做將去耶。此予所以惕然自歎者也。熤曰。天下無不可爲之時矣。惟在人君措置之如何。顧今時憂。雖曰溢目。而聖明在上。疆場安謐。如欲一變至道。則只在轉移之間。今此聖敎臣實愕然失圖矣。俄者禁將事。似聞有實病云。而將臣之以病辭免。極涉未安。卽伏見傳敎下者。此亦臣昏憒之致。不能董飭而然。誠不勝惶悚矣。上曰。佩符之臣。事體不但自別。且聞日前殿座時。來詣闕外云。其病之可强。從可知矣。今忽以病爲辭者。揆以分義。誠極未安。故予所慨惜者此也。豈有深意於卿等。卿之所引過矣。又下敎曰。領左相箚子。何時入來乎。載瓚曰。廳座時入來矣。上曰。大臣疏箚。何等重大。而廳座時到院。晝講詣閤之後。始爲入啓何也。承旨退出後。査問委折也。仍命載瓚。讀領左相箚子。仍書批旨。又下敎曰。領左相箚語。誠好矣。領相之告君忠實。左揆之指陳剴切者。無非擔着寡躬。言甚的當。予實歎賞不已也。熤曰。日昨筵中。京畿監司沈頤之所啓。以爲昨年牟還。有折半留庫之命矣。種子不足。依前四分一儲留。其餘竝許加分事。請下詢廟堂處之矣。目今春序向殷。牟耕時急。依道臣所請許施。何如。上曰。依爲之。出擧條熤曰。京畿監司沈頤之。頃以還上留庫中七萬石。特許加分事。請令廟堂稟處。而日前次對筵中。左相以許施覆奏。蒙允矣。卽聞伊日入侍注書。忘漏於擧條中。尙不得擧行云。注書事誠駭然矣。注書則拿處。更以七萬石加分。覆奏許施之意。出擧條。俾爲趁卽擧行之地。何如。上曰。依爲之。當該承旨罷職。可也。出擧條仍命書榻敎曰。二十五日次對時。當該承旨罷職。又命書傳敎曰。政官牌招開政。上曰。在院承旨有幾人乎。載瓚對曰。右承旨有親病出去。左副承旨呈告後須資出去矣。命書傳敎曰。右承旨左副承旨。俱有實故。竝許遞。又下敎曰。備堂中有奏事者。次第陳奏。可矣。善復曰。禁府決獄案。例於季朔修入。故昨年季冬決獄案。啓請後姑爲未下。當待下修入。而第修正之時。每以囚人之就囚日字爲次。或有先囚人之決折。在於後囚人決折之後。則未免疊書。有煩睿覽。今後則決獄案及月終錄啓。隨其決折之次第。修入似好。故惶恐敢達。上曰。依爲之。出擧條又命書傳敎曰。都承旨馳詣南壇漢江。奉審摘奸以來。有隣曰。寧海居幼學朴師周上言回啓判付內。就議大臣論理稟處事。命下矣。就議于諸大臣。則領府事金尙喆。領議政鄭存謙。病不收議。判府事徐命善。判府事李徽之。皆以爲朴毅長。旣贈正卿之職。宜有易名之典云。左議政李福源。以爲。節惠之典。最合愼重。朝臣之以恩例得顯贈者。不得依品許諡。惟學行節義勳勞三者。無拘常例。所以表異之也。贈判書朴毅長事蹟。以徵毖錄觀之。戰守實狀。有不可誣。生時三次陞秩。歿後正卿追贈。其在激勸之道。宜有表章之擧云。右議政金熤。以爲壬辰之難。節度使朴晉之用震天雷。克復慶州之事。載在國朝寶鑑。而朴毅長功績。不見首尾。或者爲晉所奪。果如朴師周上言中所陳耶。毅長之於慶州。二年判官。七年府尹。或戰或守。保有東京者。實是偉績豐功。生而再陞其資秩。死而又贈以六官之長。雖與立慬死事有異。而易名之典。似不至爲太濫云。而皆請上裁矣。諸大臣之意。或以爲當贈。或以爲不濫。其在激礪之道。宜有易名之典。而就考寧海府邑誌。則有曰。朴毅長。壬辰之難。克復東都。爲尹七年。賊兵不敢近。列邑獲全。贈戶曹判書。鄕人立廟祀之云。戰守之功。果足徵信。而但徵毖錄所載。與上言內辭意。詳略不同。且比之立慬死事。稍有間焉。易名重典。恐難輕議。上裁。何如。上曰。此事。何如。果載于寶鑑乎。熤曰。此是宣廟朝事。而載在寶鑑中。毅長雖非慶州之捷。其且戰且守。捍禦嶺海之功。誠大矣。上曰。尙闕易名之典。實爲欠事。到今追諡。未知爲濫褻。諸大臣意。亦無大段參差。贈判書朴毅長贈諡一款。特爲許施。可也。出擧條有隣曰。臣於均廳事。有待罪仰達者。訓局卜馬軍料米一千四百石。以均廳明年給代條中預下事。頃因訓將筵稟。以其事關軍兵。特敎許施。臣於伊時。不敢據例爭執。溺職之罪。實無所逃。取考本廳事目。則先朝受敎。至爲嚴重。毋論各衙門各營門。如或違式稱貸。則提稟請罪事。昭載綸音。均廳預下。初非可論。至於賑廳。則兩年發賣。米儲罄竭。來頭排巡。不遑自恤。奚暇念及於訓局乎。由前由後。變通無路。訓局預下米。依事目置之。何如。上曰。此事實爲難處矣。事係軍需。朝家宜有所顧念。而旣有受敎。則亦不可創出無例。大臣之意。何如。熤曰。惠堂之若是持難。係是職分內事。固不可謂過矣。而訓局事。旣無從他變通之道。則此誠兩難而無好策矣。朝家於此。有難指一爲敎。訓將與惠堂。退而更加商量。後日筵中。從長稟處。似宜矣。上曰。依爲之。出擧條有隣曰。頃因原春監司狀啓。三陟越松兩鎭鎭卒身布蕩減代。自賑廳給代事。大臣筵稟。蒙允矣。溯考前例。則丁丑年本道災歲時。有詳定餘錢或常賑耗穀。推移給代之事。今番一依丁丑年例。就此中區劃之意。知委道臣。何如。上曰。依爲之。出擧條上曰。入居錢。出自元結乎。出自身貢乎。曾經道臣者。可以知之矣。時俊曰。嶺南則出自元結矣。亨逵曰。嶺南則臣雖不知。而關東則卽是驛民之身貢也。上曰。諸般身役。旣皆蕩減。則惟此入居錢。旣知其出自身貢。而不爲之蠲減。則豈是朝家一視之本意乎。仍命書傳敎曰。仍言端聞之。平陵祥雲兩驛入居錢。非實結所出。驛人身貢云。而前伯年分狀啓中。只請待明秋停退。伊後綸音。無論良役驛役。以貢爲名者。嶺以東全數蕩減。而獨此一款。未免遺漏云。驛卒亦民也。民役則蕩減。驛役則停退。必有向隅之歎。又涉班駁之嫌。一依他身貢例。兩驛入居錢。特爲蕩減之意。卽爲行會。一祥曰。大小營繕之役戶料兵布。自是規例。而近年以來。役事匠料。戶曹專當上下。兵布則因循不爲推來。昨年以前兵曹未下之匠布。計數推來。此後則兵布戶料。依例施行之意。分付兵曹。何如。上曰。依爲之。出擧條上曰。桂坊薦。今則盡爲入來乎。有隣曰。今方次第薦進。而似或有未及薦者矣。上曰。薦中一人之疊入者甚多矣。熤曰。人之聞見。不甚相遠。故一人之疊入。勢似然矣。上曰。申飭吏曹。不多日內盡爲薦入。可也。璹曰。繼後文書。卽正人倫之事。關係甚重。而自前啓目中。不書繼後人居注。故見其文書。不知爲何方人。事甚疎略。今後則朝官外生進幼學。則以某部某邑。區別書錄。俾重其事面。似好矣。上曰。依爲之。出擧條履素曰。每式年成籍後江都件。翌年二月。例自臣府。郞官持往江都。舊籍曝曬後。竝與新籍藏置矣。庚子式帳籍藏置時。本府草記有待秋擧行之命。蓋以災年貽弊故也。今番則何以爲之乎。敢稟。上曰。待秋擧行。可也。出擧條昌運曰。本廳需耗米。旣以錢捧。所當貿米支放。而市直不相適。無路貿米。故除出留庫餉米。以作支放。而所捧代錢。待秋還作餉米事。自廟堂筵稟。蒙允矣。今此所捧錢之換作餉米。不但市價之刁登。萬餘兩作米之際。易致生弊。徒貽遷就之患。目今畿邑民情。皆慮還分之不敷。以此需耗米代錢之捧留者。分給民間。待秋以米還捧。俾充留庫米推移之數。實爲公私兩便。下詢大臣處之。何如。上曰。曾經摠戎使。各陳所見。可也。訓鍊大將具善復曰。摠戎支放。旣以留庫米。筵稟貸下。則事當貿米還充。而近年以來。貿遷之道。與前大異。實無其由。今以該廳需耗米代捧錢。從民願分給後。待秋成。以米捧上。還充元餉。事甚兩便矣。御營大將徐有大曰。旣以元餉。筵稟貸用。則當以各邑需米代錢與耗條代錢。貿米還充。而近來貿米之道甚難。不可不以錢還分。待秋以米捧上。則於本廳。似好矣。上曰。大臣之意。何如。右議政金熤曰。卽今貿米。實是行不得之事。以錢分還。待秋納米事。似便宜矣。上曰。依爲之。出擧條又下敎曰。念今荐飢之餘。民間罄竭。藉使今年。幸而有秋。秋後捧米。似是不易。然則必不免爲以錢捧錢之歸矣。今雖許施。殊未保其終能無弊也。有防曰。向來太廟臘享時。祭享所用風物樂器。戶禮堂。春奉審時。本院提調一員進去。眼同執頉。趁卽修補事。命下矣。皇壇文廟景慕宮。所當一體擧行。而宜有筵稟定奪者。故敢此仰達矣。上曰。依爲之。出擧條有防曰。向承樂工所居廳壁修補之敎矣。文廟亦無樂工所居之廳。一體擧行之意。分付。何如。上曰。更與戶判。奉審爛商。後日次對。稟處好矣。上曰。明政殿則有兩邊之十字閣。或藏儀仗。或置風物。而至於仁政殿。則藏樂之所。卽是月廊。旣無軒壁。且近於禁旅番接之所。使莫重樂器。藏在汚穢之中。已極未安。而況有閪失之弊。年前黃鍾之失。職由於此。偸竊樂器。在法當死。此亦爲可悶。由此由彼。不可不略加修葺。戶判與本院提擧。看審便否以奏。宜矣。一祥曰。今有言端。敢此仰達矣。掌樂院樂器及樂工服色。隨續修改。而物力出於戶曹。故該院。不爲致察。修改不過塞責。而物力每患空下。臣與本院提調。爛商後從長變通。何如。上曰。後日次對時。更爲稟處。可也。出擧條亨逵頤祥銓鼎大寅燮聖淵濟遠耆鼎運進前合啓曰。請黜置罪人鄭致達妻爲先還配海島。仍令王府。快正典刑。以洩神人之憤。上曰。不允。請黑山島圍籬安置罪人龜柱。設鞫嚴問。快正王法。上曰。不允。請物故罪人德相。亟施孥籍之典。上曰。不允。亨逵頤祥銓鼎大寅燮聖淵耆合啓曰。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請楸子島荐棘罪人最中。更令王府。拿致設鞫。期於得情。夬正王法。上曰。不允。請亟寢煥億島配之命。仍令王府。加刑得情。快施王章。上曰。不允。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。上曰。不允。請島配罪人貞采。亟令王府。更爲設鞫。夬正王法。上曰。不允。亨逵頤祥銓鼎大寅燮聖淵前啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。珍島郡移配。爲奴罪人金重得。亟令王府。設鞫得情。快正王法。上曰。不允。請大靜縣定配罪人聖中。亟令王府。設鞫嚴問。期於得情。夬正王法。上曰。不允。請削板罪人有臣宗甲義駿。竝令王府。設鞫嚴問。依律處斷。上曰。亟停勿煩。請求禮縣移配罪人趙嵎。亟寢酌處之命。仍令王府。設鞫得情。夬正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請楸子島安置罪人李普行。亟令王府。拿鞫嚴問。上曰。不允。請物故罪人國榮。亟施孥籍之典。上曰。不允。請李義翊。更令王府。設鞫嚴問。期於得情。上曰。亟停勿煩。請金養淳。亟令王府。更爲設鞫。期於得情。上曰。亟停勿煩。請李義直。亟令王府。設鞫得情。快正典刑。上曰。不允。請南海縣移配罪人任觀周。亟令王府。設鞫嚴問。期於得情。上曰。不允。請捕廳罪人煥九。亟令王府。嚴加鞫問。夬正典刑。上曰。不允。亨逵曰。當三陽泰來之機。凝百祿鼎至之會。而星孛之變纔消。地震之災斯生。以殿下對越之誠。憂勤之政。庶可以孚格天心。休祥日臻。而是何仁天之警告。丁寧諄複。至此之極也。臣未敢知殿下懋實之功。猶有所未盡而然歟。書曰。至諴感神。而況於天乎。應天之道。弭災之方。莫要於懋實二字。古人已言之矣。噫。在昔弘治皇朝盛際。而猶且十八載之間。地震者六。則輔臣謝遷。劉大夏等之惓惓陳戒。莫不以北虜侵凌閹豎驕橫。爲召災之由。醜虜權璫。非是孝宗朝馴致之失。而輔臣忠愛之言。猶尙如此。況今丙丁以來。元惡巨魁。豈可與醜虜權璫。比而同之哉。抱一天共戴之憤。有三尺必誅之罪。而尙逭肆市之典。反致易種之慮。陰沴之氣。上干天和。刑政之失。下咈群情。而臺臣之違牌。或下停啓之責敎。公車之投匭。只承悉諭之例批。迄今九載。上下恬嬉。懲討之政。其可謂懋實乎。殿下每以言路之不闢。屢發中朝之歎。一遇災異。輒以求言。爲第一義。甚盛節也。而臣愚以爲言路之廣開。莫若近日。試以歲首朝參而言之。上殿群僚屢千百言。罔非衮職闕遺。時政得失。殿下虛襟而聽。和色而受。敷施之量。吁咈之美。庶幾匹休於唐虞。而及夫發之於政。措之於事者。側聽屢日。終未見大振作大勅勵。體念之批。覆奏之命。不過應文而止耳。是但有來諫之名。未聞從諫之效。聽言之道。亦不可謂懋實矣。荒歲賙救。不待鄭俠之圖。已發魯棠之粟。蔀屋之貢賦悉蠲。內帑之錢貂是齎。宜無有丘壑之慮。擧皆懷袵席之安。而凋瘵猶昔。拯濟沒策。譬若龍驤萬斛。中流遇颶。誠有載胥之歎。則保民之道。亦或未盡懋實之要矣。上所陳許多弊源。莫可救藥者。恐未必不由於實政之未行。請益勉於實字上下工。俾答天譴。克迓天休焉。上曰。所啓甚好。當體念矣。亨逵曰。我殿下聖學高明。度越百王。固無待乎三晝之晉接。六經之討論。學貫天人。理融今古。而但古人有言曰。人君之心。不係于此。必係于彼。正士旣疎。則邪說必入。深憂過計。亦足鑑戒。臣固知聖朝無闕。豈有是慮。而元良岐嶷。睿智夙就。繞膝扶床。習熟見聞者。惟在於殿下頻御經筵。則他日胄筵勤講。此其身敎。豈不休哉。向日晝講有命。以經筵之無人。未免停止。此亦群下之罪。而經筵官之備員。亦已多日矣。其間雖連値齋日。亦豈無一二無故日。而昨日。始有今日開講之命。臣竊以爲。此亦有欠於大聖人懋實之工。請繼自今。揀其無故日。日開法講。無或有作輟之歎焉。上曰。所啓亦好。當於機務之暇。頻欲開講矣。上曰。在昔先朝二十餘年停講之餘。自丁丑復開講筵。雖當倦勤之後。不廢三講之規。勤學好問之德。嗚呼至矣。今予顧何敢望先朝。而每一念及。實不勝惕然于心矣。此後則胄筵自當頻開。迨今之時。予將欲頻頻晝接矣。亨逵曰。有君無臣。識者之歎。固已久矣。以言乎廊廟。則惟以簿書期會。董飭群僚。而未聞有論道經邦之術。以言乎銓衡。則惟以門閥高下。排擬官職。而未聞有鑑別賢愚之美。以言乎臺閣。則惟以違牌在外。爲能事。而未聞有鯁直敢諫之風。以至於方伯守令。幾皆因公濟私。而不以生民休戚爲己任。至尊獨勞於上。而臣下無擔着之人。甚至於抄戶之微。賑粟之細。亦莫不致勤宵旰之憂。似此規模。寧不慨然。請申飭廟堂。另加董正。俾無如前因循玩愒之弊焉。上曰。依啓。亨逵曰。今日賓對。卽我聖上遇災修省。特命進定。而兩司諸臺。亦令備員。使之各陳匡救之說。求助之敎。藹然於辭表。有足以孚感臣隣。居臺閣者。固當不計其言之陳腐。惟思對揚德意之萬一。而諫院違牌。至於三人之多。雖未知其情勢之如何。揆以事體。誠甚未安。請大司諫安聖彬。獻納洪宗藎。正言趙弘鎭罷職。上曰依啓。上曰。憲府下臺無所啓乎。諫臺姑爲就座。憲臺更爲進前。鼎大進伏移時。無所陳之語。上曰。無所達之辭乎。諸臺以次進前。鼎大仍爲退出。上曰。臺諫旣已進前。無一言所陳。而還爲就座。極爲未安。仍命書榻敎曰。今日不言臺諫。從重推考。銓曰。制治之具。紀綱爲重。朝廷之上。百僚師師。庶績咸修。此之謂紀綱。而近日紀綱。可謂末如之何矣。我殿下奮發淬勵。未嘗一日或懈。而一事纔已修擧。一事又復解弛。今日旣勤董飭。明日又復頹惰。厦氈之憂勤徒切。而大小之恬憘自如。廊廟稟處。或歸漫漶之科。京外行會。迄無擧行之實。貪汚懲勵之典至嚴。而未聞摘發。科場矯革之議已久。而猶復如前。以至節目間微細之事。而聖明每勤振刷。群下惟思因循。若是而其何望治之從欲。而政惟徯志耶。賈生。以立經陳紀。爲治安之謨。朱子。以綱擧目張。爲急先之務。矧今國事泮渙。俗習委靡。其所以聚精會神。大有警動者。顧不在是歟。請益加奮勵。振肅紀綱焉。上曰。所啓甚好。當留意矣。銓曰。財用有國所重。而傳所云。生財之道。不過食小用徐而已。目今大農之入不加。蔀屋之藏垂罄。而財於何聚。蓋爲一奢字。有以耗之耳。豈不大可寒心哉。士夫鮮廉素之風。而志慕華靡。貪饕焉由是日盛。閭巷競侈濫之習。而僭制踰分。貴賤焉無以辨別。甚至於一人衣十産之費。一饌兼千錢之資。而錢荒日甚。巨儈無所措手。物價日踴。下戶偏蒙其害。此弊不祛。民國之困。有不可言。我殿下泊然無好。躬行節儉。爲民惜財。預備水旱。迺者屢頒內帑之儲。普哺諸路之飢。此可見撙節之近效。而爲國之道。不可不以財爲重也。獨奈何躬率之化。尙遲乎風偃之美。衣綈之治。莫矯乎被繡之俗。聖上。夫旣爲一國惜財。而群下莫能爲一身惜財。上行下效之義。果安在哉。此無他。法制之禁不嚴。而風勵之道未盡。習俗之弊。猝難矯改而然耳。請嚴禁奢靡。崇奬廉素。以爲裕財足用之道焉。上曰。依啓。寅燮曰。邑之有鄕校。猶國之有太學也。其所以興學育才之方。京外一也。而列邑學政之頹弛。莫近日若。猥賤無識之類。冒錄雜處。雅飭自修之士。恥與同列。冬夏群居。未聞絃誦之聲。春秋釋菜。便作嘑呶之坊。流來已久。在在皆然。爲守宰者。莫之矯整。若是而尙何望作成興起之效耶。我殿下崇儒是懋。右文爲治。賢關章甫。旬試月講。克盡作人之方。鬱有思皇之美。猗歟盛哉。臣仍伏念。國學州序。大小雖殊。而事體則同。其於樂育之化。宜有均霑之美。而其所頹靡。乃至於此。寧不慨然。矯捄之要。莫如選擇一邑之望。畀以敎養之責。使境內多士。遊居有處。肄習有方。丕變鹵莽之風。咸囿陶育之化。請另飭守宰。一依太學課製。修明學校之政焉。上曰。依啓。寅燮曰。館驛之設。所以傳朝廷之命令。通四方之血脈也。其所關係不輕而重。而挽近以來。凋弊特甚。驛屬視以賤役。而自充軍伍。馬戶多負流債。而預賣復結。村閻之空。幾至八九。而或有絶站之患。使客之行。無以接應。而多有雇馬之弊。朝家置傳之意。果安在哉。爲郵官者。不恤殘戶。旣失喂馬之政。爲邑宰者。利其簽丁。不顧驛路之重。若此不已。其流之弊。將至於無驛而止。誠爲悶然。請飭道臣。講究矯弊之道。使館驛。得以復古焉。上曰。依啓。載瓚曰。持平金寅燮。傳啓之際。擧措慌亂。奏語糢糊。推考。何如。上曰。生疎所致。勿推。可也。出擧條載瓚曰。持平金寅燮。旣有承宣之請推。則所當卽席之引避。而傳啓之後。默無一語而退。揆以臺體。誠甚未安。推考。何如。上曰。依爲之。出擧條寅燮曰。臣於見職。豈有一分承當之望。而義重扈駕。冒沒出膺。賓對在卽。求助有敎。他不暇顧。章皇入參。及登筵席。臺體生疎。傳啓之際。率爾做錯。致有承宣之請推。其不稱之失。於是著矣。滿心慙惶。如無所容。臣何敢一刻晏然於臺次。請命遞斥臣職。上曰。勿辭。亦勿退待。聖淵曰。人君爲治。得人而任之。則譬如綱擧而目張。百工擧職。庶績咸熙。上有安逸之休。而下無叢脞之患矣。惟我殿下。聰明卓越。睿學高明。凡於用人之道。旣勤則哲之念。而或於細務之間。多有親檢之勞。雖緣群下不能對揚之致。恐有欠於大聖人頤養保嗇之道。而亦非古帝工逸於任人之義。請繼自今。深留聖意。飭勵百工。各盡其職焉。上曰。依啓。聖淵曰。言路開閉。大關治政。近日以來。循默成風。尋常師箴。亦未聞焉。有識憂歎。厥有久矣。猗我聖上臨軒求助。虛襟納諫。前後惻怛之敎。非不屢矣。而每當遇災之後。尤致詢蕘之誠。此雖出於益加修省之意。而猶不如怕存警惕。一如遇災之時。則忠言嘉謨。日進於前。而無事於消弭之方矣。請益加勉勵。以爲弭災之方焉。上曰。依啓。聖淵曰。官方有序。名器甚重。近日東班正職之列。多有雜歧出六之人。駿奔之時。或礙銓家之塡差。公會之座。多損官員之體貌。當初注擬。雖緣酬勞。而班秩混淆。亦宜深念。請此後。則申飭銓曹。從他路分排。而更勿濫擬於東班之職焉。上曰。從他路分排。似無其道。然所啓亦有所見。申飭銓曹。矯弊之方。更加爛漫商確。從後稟處。可也。聖淵曰。目今頻歲荐荒。六路告歉。朝家調賑之策。靡不用極。而守令之歲末捧糴。難保其一竝精實。當此窮春。百畝之耕播。十口之生活。全靠於此。而若只以每巡數斗之空殼分給。則頷顑之民。將何以繼日糊口。而勤力於東作乎。請令廟堂。另飭諸道道臣及守宰。擇其精實穀。分給種還。俾有實惠焉。上曰。依啓。聖淵曰。近來驛路凋殘。馬匹疲劣。尋常別星之行。亦不能及時責立。而稱以監兵營裨將。織路來往。各邑之供饋。驛馬之替傳。其弊滋甚。臣曾於待罪西郵時。熟知此弊。甚至道內常漢輩。爲一時榮耀之計。百般圖囑。若得一張草料。則作弊尤多。沿路繹騷。請令廟堂。申飭諸道營閫。此後則嚴飭如此之弊。上曰。依啓。鼎大曰。臣賦性愚魯。志氣摧頹。淸朝耳目之任。自知不稱。而掌憲除旨。忽下於待罪臚院之時。遇災求助之日。不敢言私。章皇出肅。及登筵席。諸僚各陳匡救之說。而臣獨空疎。不能進一言論一事。致勤聖敎。臣之溺職。於是尤大。臣何敢一刻晏然於臺次乎。請命遞斥臣職。上曰。勿辭。亦勿退待。耆前啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。夬正王法。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。亟停勿煩。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。請恒善支屬。亟命散配。時謙兄弟。竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。夬施當律。上曰。不允。請巨濟府絶島安置罪人朴宗集。亟令王府。拿鞫得情。施以當律。上曰。不允。請減死定配罪人德秀。亟令王府。更加嚴鞫。夬正王法。上曰。不允。請逆賊尙魯。亟施孥籍之典。上曰。不允。請物故罪人國榮。亟施孥籍之典。上曰。不允。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。請島配罪人崔光泰金天欽。亟令王府。設鞫得情。夬正典刑。上曰。不允。請甲山府竄配罪人樂彬。亟令王府。設鞫嚴問。施以當律。上曰。不允。請義翊。更令王府。設鞫嚴問。期於得情。夬正王法。上曰。亟停勿煩。請還寢煥程發配之命。仍令王府。竝囚煥程煥九。嚴訊取服。各施當律。上曰。不允。耆曰。臣聞災不虛生。惟人所召。竊以爲今日國事。上無興拔之志。下絶激勵之方。暇豫婾媠。便成規模。朝廷命令。雖若嚴急。而終不免因循姑息。廟堂奉行。雖若恪勤。而竟止於苟且彌縫。朝野之所仰望於殿下者。只在於奮發聖志。勉修庶政而已。向者星變之出也。殿下亦嘗憂遑震惕。思所以激勵興拔。而曾未幾何。妖芒幸消。殿下所以震惕者。反爲沮縮。興勵者易以弛惰。今者地動之變。將復以警我殿下之心。以鼓其沮縮之氣。以振其弛情之政耳。此實我殿下轉災爲祥回否爲泰之一大機會也。請奮發聖志。以盡修省之實。激勵臣工。以變委靡之習焉。上曰。所奏。好矣。依啓。耆曰。歲交星孛之變。閱月不消。是宜君臣上下恐懼修省。而三司言責之臣。終無以星變一事。爲殿下陳勉者。人事之失於下者如此。而尙何望天心之底豫。和氣之致祥也哉。上天仁愛。無怪乎地動之又此告異也。請星變後不言三司諸臣。一竝施以譴責之典。上曰。予不能求助。三司之不卽匡救。豈必深以爲咎。爾言旣出相規之意。依啓。耆曰。遇災消弭之策。不一其道。而節財用一事。尤是急先務也。臣纔遞騎郞。略知錢木之簿矣。第以癸卯年別下言之。宮城都城城役木。已過十餘同。校書館文集開刋時。搗砧軍價匠役朔布。又不下三四十同。以錢折之。殆近二萬緡。則軍門所費。度支糧料。必當倍蓰於兵布。而騎曹如此。他餘衙門錢穀尾閭之泄。亦可以推類而知矣。今當荒年停退之時。不可無量入以出之道。請京外工役不急之費。竝爲停減。上曰。依啓。載瓚曰。因正言申耆所啓。星變後不言三司譴責事。蒙允矣。以何傳旨捧入乎。上曰。以推考傳旨捧入。可也。出擧條耆曰。新除授司諫李行源。時在京畿陽智地。請斯速乘馹事下諭。上曰。依啓。亨逵曰。所懷傳啓。事體至爲嚴截。如非特敎。不得只擧下端。而正言申耆。不待下敎。輕先擧下端而仰奏。揆以臺體。殊涉未安。臣謂正言申耆。推考。宜矣。上曰。生疎所致。勿推可也。載瓚曰。大司憲李亨逵。以所懷仰達之時。不爲措語。有乖臺體。推考。何如。上曰。近於責人則明。依爲之。出擧條亨逵曰。臣見識魯莽。言議巽軟。本不合於淸朝風憲之長。而除旨適在於遇災求助之日。他不暇顧。章皇出肅。及登筵席。草草陳腐之言。未足以仰塞明旨。自顧慙恧。無地自容。而所懷陳達之際。未免字句之落漏。至被承宣之請推。臣何可一刻仍冒於臺次乎。請命遞斥臣職。上曰。勿辭。亦勿退待。耆曰。臣風采蔑劣。言議巽軟。淸朝耳目之任。初無一分堪承之望。而適當求言之會。他不暇顧。冒沒登筵矣。及夫傳啓之時。未諳體例。直擧下端。至有憲臣請推之擧。臣滿心慙惶。無地自容。其何敢一刻仍冒於臺次乎。請命遞斥臣職。上曰。勿辭。亦勿退待。熤曰。今日賓對。實是聖上遇災修省之謨。責躬求助之聖意。藹然於綸綍之間。如臣無似。忝在輔相之任。不能以一言仰對德意。臣不勝惶愧之至。而俄者諸臺。各有所奏。雖無別般神奇底語。殿下若能就其中採其要語。擧而措之。則堯舜之道。亦在是矣。文武之道。亦不外於此矣。從古以來。告君以弭災之道者。不過勉聖學開言路䘏民窮數條語而已。捨此則更無可以藉以爲說者。蓋萬化之本。在於一心。治心之工。在於學之一字。學到而治不成。未之有也。殿下聖學超詣。論心說性。出精入微。經傳子史。蒐羅貫穿。雖未能頻開講筵。竊嘗聞萬機之暇。淸燕之中。所與對者方冊而已。則殿下之勤學至矣。臣非諂語。臣實知聖學高明。度越百王。然則治效之著於外者。必有聖學之可驗。而顧今時憂溢目。世道日下。三代之治。尙矣無論。視之漢唐。亦不及遠矣。聖學如此。治功則如彼。是曷故焉。臣於此。竊以爲殿下之學。徒知而不能行耳。知而不能行。卽私意間之也。不能行則與不能知。無別焉。行之亦非難底事。惟在殿下行之與不行之而已。不行之。不爲也。非不能也。聖明之君在上。而治功之卑如彼。是不但憂歎而已。豈不誠流涕之不足耶。旣知之。又行之。眞知而實踐。則三代之治。雖不可忽地做成。亦豈無成效之漸次益進耶。臣於聖上遇時不幸之敎。愕然莫知所以爲對也。聖人。無不可爲之時。況今之時。朝象泮渙。百度墜壞。亦不至於艱虞做不得之時矣。殿下豈可以時艱。而自沮其求治之意耶。臣之所奏。便是學究常談。陳腐之甚。似無可取。而天下之實理。實不外此。不避陳腐之嫌。敢以是仰勉。惟聖明留意焉。上曰。所奏甚好。當體念矣。出擧條熤曰。治道之汚隆。實係言路之開閉。昨下傳敎。求言之聖意。丁寧懇惻。爲治之要。殿下已得之矣。第念前後來諫之敎。亦已累矣。是宜有忠讜樸直之言。日進於紸纊之前。而側聽多年。尙未有聞。臣則謂殿下求言之敎。以文而不以實也。不然則求而不應。豈有是理。竊恐求言之敎日下。而忠諫之言。終不可得也。今殿下必欲來忠諫之言。則莫如以遠諂侫。爲先務。今於筵陛之上。章奏之間。若或有語近諂侫者。則卽命斥退而譴何之。使中外人。咸知聖上惡諂侫。而喜忠直之實心。則忠讜樸直之言。不求而自至矣。上曰。所奏甚好。當體念矣。出擧條熤曰。目今民事。政屬艱急。而近來日候。憂慮實多。荐饑之餘。民情之所企待者。惟在於麥農之登熟。而臈月凝寒。猶賴積雪之上覆。獲免根凍。及至歲後。大雨雪消。仍之酷寒。如是者再。麥根必不免凍裂。若使麥農凶歉。則饑民接濟。茫然沒策。連年蠲恤。國儲已罄。春後撤賑。民食蔑資。朝家德意。雖欲有終。而其於無麪之不托。何哉。爲今之計。莫如節財用。而節財用之本。在於捐不急之費。雖係不容已之事。較之捄民命之急。苟有彼此之差殊。則是爲不急之費也。殿下於節用之道。非不至矣。而更加聖念。必以節之一字。爲捄民之急務焉。上曰。所奏甚好。當體念焉。出擧條熤曰。臣於關西小米事。竊爲之悶然也。臣實昏憒。未知朝家錢穀之多寡贏縮。而竊想兩年荒政。朝家所費。不啻許多。則戶部惠廳之所儲。亦必不敷。至於三南。則穀簿漸益耗縮。本道之內。自恤不贍。今若又値荒歲。欲爲移粟移民之計。則所可着手者。只是關西小米。而所謂關西小米。本自有裕。每見朝家公用。京外請得。輒在於關西小米。取之無節。則安得用之不竭乎。自今以後。如非朝家大經用及賙賑大政。則勿復取用於關西小米。亦爲節財用備荒政之道矣。上曰。甚好矣。賴卿有是言。西民。自此庶得以支吾。今若依卿筵奏。姑令防塞。沿路谷儲。將見充溢。目下紓民力裕民食之方。莫過於此。此擧條。自本司。知委京外。西小米請得一款。無得輕易陳達。可也。出擧條熤曰。臣有區區所見。嘗欲仰奏而未果矣。文字各有體段。古文有古文體段。科文有科文體段。經濟文字。有經濟文字之體段。至於行會公移等文字。是所謂吏文也。只使事實該備。語意通暢。卽其體段也。近來備局行會。抽黃對白。琢字陶句。便成一篇騈儷之文。文勝則質爲之掩。已欠誠實底義。而行會。卽上承朝家命令。下布八道藩閫之文也。便同王言之代播。則只宜枚擧事實。頒布知委而足矣。況又勿論命令之小大。事件之輕重。有行會。則輒必贊揚聖德。敷衍說去。揆以事面。亦甚屑越。聖人之訓曰。天何言哉。四時行焉。百物生焉。天何言哉。天地之德。亦何必以言而文之哉。以是之故。藩臣帥臣。亦皆倣而效之。凡百登聞之狀。必以贊歎頌祝之說。錯綜成文。大凡祗受之狀。則只可曰祗受云爾。擧行之狀。則只可曰擧行云爾。乃敢不顧事體。惟意摸畫。濫越極矣。煩屑甚矣。此已成例。猝難變革。今日有司堂上。盡入筵中。宜有禁飭之敎。俾令從今以後。勿循此套也。漢光武禁用疏章聖字。事雖異此。而亦宜傍照矣。上曰。卿言甚好。申飭有司堂上。仍自廟堂。行會各道營閫。俾除襲謬之弊。可也。出擧條仍命退。諸臣以次退出。